recursal/SuperWikiNEXT-32B huggingface dataset:
**עידן שדה** (נולד ב-8 במאי 1987) הוא כדורגלן עבר ישראלי ששיחק בעמדת הקשר. עד 2016 שיחק בקבוצת הפועל בני אשדוד מליגה ג', ואף שימש כמנהל בית הספר לכדורגל של המועדון.

קריירה
------

שדה התחיל את הקריירה שלו במחלקת הנוער של מ.ס. אשדוד. ב-17 בינואר 2007 ערך את הופעת הבכורה שלו בקבוצה הבוגרת, כשנכנס כמחליף במשחק מול הפועל תל אביב במסגרת גביע הטוטו. במקביל המשיך שדה לשחק גם בקבוצת הנוער, ובעונת 2007/2008 כבש 19 שערים והיה מלך השערים של ליגת העל לנוער ביחד עם טל בן-חיים. ב-1 במרץ 2008 ערך את הופעת הבכורה שלו בליגת העל, כשנכנס כמחליף במשחק מול מכבי פתח תקווה. בעונת 2008/2009 הצטרף באופן קבוע לסגל הקבוצה הבוגרת, וב-16 באוגוסט 2008 הבקיע את שער הבכורה שלו בקריירה, בניצחון 1-2 נגד מכבי תל אביב במסגרת גביע הטוטו. ב-14 בפברואר 2009 כבש צמד בניצחון 1-4 נגד הפועל ירושלים במסגרת גביע המדינה. ב-6 בדצמבר 2009 הבקיע את שער הבכורה שלו בליגת העל, בניצחון 1-2 נגד מכבי אחי נצרת.

בינואר 2012 הושאל לאנוסיס נאון פראלימני לאחר שהתקשה להשתלב בהרכב של אשדוד, ובחצי עונה בליגת העל הקפריסאית כבש שער אחד ב-11 משחקים. באוגוסט 2012 עבר בהשאלה להפועל בני לוד מהליגה הלאומית כחלק מעסקת העברתו של מוראד אבו ענזה לאשדוד. בינואר 2013 הושאל להפועל כפר סבא, ובסיום העונה ירד עם הקבוצה לליגה א'. בקיץ 2013 הושאל להפועל ירושלים, וכבר בהופעת הבכורה שלו הבקיע שער בניצחון 1-3 נגד מכבי יבנה. את העונה סיים כמלך השערים של המועדון עם 10 שערים בליגה הלאומית.

בקיץ 2014 שוחרר רשמית מאשדוד וחתם בעירוני קריית גת, אך במדיה הופיע רק בשלושה משחקי גביע הטוטו ולאחר כחודש שוחרר וחתם בהפועל אשקלון מליגה א'. בינואר 2015 חתם בהכח עמידר רמת גן, וב-6 בפברואר 2015 ערך את הופעת הבכורה שלו בהפסד 2-0 נגד בית"ר תל אביב רמלה במהלכו הורחק כרטיס אדום. בסיום העונה ירד עם הקבוצה לליגה א'.

בקיץ 2015 חתם שדה בקבוצת הפועל בני אשדוד שנוסדה באותו הקיץ. שדה מונה למנהל בית הספר לכדורגל של המועדון, ובמקביל שיחק במדי הקבוצה בליגה ג'. הוא רשם ממוצע מרשים של 28 שערי ליגה ב-25 הופעות.

באוקטובר 2016, לאחר עונה אחת בקבוצה, חתם שדה במדי היריבה האדומים אשדוד, אך ההעברה בוטלה על ידי ההתאחדות לכדורגל בישראל בעקבות טענות כי המעבר בוצע בעזרת חתימות מזויפות על טופס שחרורו. מאז לא שב עוד למגרשים.

נכון למרץ 2019 שדה פרש ממשחק פעיל ומאמן קבוצת ילדים ביישוב גן יבנה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt

הערות שוליים
------------

1. ↑  עידן שדה חתם בהפועל בני אשדוד באתר אשדודנט, 21 באוגוסט 2015
**קשישטוף אורבנסקי** (בפולנית: **Krzysztof Urbanski**; נולד ב-1982 בפאביאניצ'ה, פולין) הוא מנצח פולני.

חייו
----

אורבנסקי סיים את האקדמיה למוזיקה על שם פרדריק שופן בוורשה בשנת 2007. באותה שנה זכה בפרס ראשון בתחרות הניצוח הבינלאומית בפראג. בשנים 2007 עד 2009 היה עוזר מנצח בתזמורת הפילהרמונית של ורשה. בעונת 2010-11 כיהן כמנצח ראשי של התזמורת הסימפונית של טרונדהיים בנורווגיה והחל בעונת 2011-12 משמש בתפקיד המנהל המוזיקלי של התזמורת הסימפונית של אינדיאנפוליס באינדיאנה, ארצות הברית. במקביל, החל בשנת 2010, הוא מכהן כפרופסור נלווה למוזיקה בתחום הניצוח התזמורתי באוניברסיטת אינדיאנה בבלומינגטון.

מאז 2009 מרבה אורבנסקי לנצח על תזמורות רבות בארצות אירופה והופיע גם ביפן. אורבנסקי ניצח על כל התזמורות החשובות בפולין והוא מקפיד לשלב רפרטואר פולני בתוכניות הקונצרטים שלו, כמו הקונצ'רטו לפסנתר מס' 1 של שופן, הסימפוניה השלישית של גורצקי, הקונצ'רטו לתזמורת של לוטוסלבסקי ו"קינה לקורבנות הירושימה" של פנדרצקי.

קישורים חיצוניים
----------------

* 

* אתר האינטרנט הרשמי של קשישטוף אורבנסקי (באנגלית)

* קשישטוף אורבנסקי, באתר ספוטיפיי

* קשישטוף אורבנסקי, באתר AllMusic (באנגלית)

* קשישטוף אורבנסקי, באתר MusicBrainz (באנגלית)

* קשישטוף אורבנסקי, באתר Discogs (באנגלית)

* 
* (אורכב 13.06.2010 בארכיון Wayback Machine)
* The announcement of his appointment
* 
* See and hear him on this link


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16542563f (data)
* GND: 1035442124
* ISNI: 0000 0001 1303 2528
* LCCN: no2013050407
* MusicBrainz: 52097cf3-06d1-4348-9650-8c74daacea14
* SUDOC: 193703955
* VIAF: 164935190
* WorldCat: lccn-no2013050407

 |
**אליזבת ליידיניה** (שוודית: **Elisabeth Leidinge**;‏ נולדה ב-6 במרץ 1957) היא כדורגלנית עבר שוודית ששיחקה בעמדת השוערת. ליידיניה, שהייתה ידועה בכינוי **לאפן**, שיחקה 112 פעמים בנבחרת שוודיה לאורך 21 שנות קריירה.

קריירה
------

ליידיניה נולדה במרץ 1957 בעיר סונדסוואל, בחופה המזרחי של שוודיה. ב-1973 הוקמה ליגת העל השוודית לנשים, וליידיניה הצטרפה לקבוצת העיר שלה - גיף סונדסוואל. שנה לאחר מכן, ב-27 ביולי 1974, היא ערכה את הופעת הבכורה שלה בנבחרת שוודיה במשחק נגד דנמרק. היה זה בסך הכל המשחק השלישי של הנבחרת אי פעם.

ב-1979, היא עברה לקבוצת הצמרת ג'יטקס, שם שיחקה לצד חברתה לנבחרת - פיה סונדהאגה. ג'יטקס התבססה במהירות כאחת מקבוצות הצמרת של הליגה השוודית, וכבר בעונתה הראשונה של ליידיניה בקבוצה הן זכו באליפות. חמש שנים לאחר מכן, ב-1984, נערכה אליפות אירופה הראשונה לנשים, והנבחרת השוודית הגיעה למפגש גמר כפול מול אנגליה. בסיום שני המשחקים, נוצר שוויון בין שתי הנבחרות והמשחק הלך לדו-קרב בעיטות הכרעה. ליידיניה, שעצרה שני פנדלים במהלך הדו-קרב, עזרה לשוודיה לנצח במשחק ולזכות בטורניר כולו.

ב-1988, לקחה ליידיניה חלק בסגל הנבחרת שהשתתף בטורניר ההכנה של פיפ"א לקראת גביע העולם 1991. טורניר ההכנה נערך בסין, ושוודיה הגיעה עד לגמר, שם הפסידה 1-0 לנורווגיה. בסיום התחרות נבחרה ליידיניה להרכב המצטיינות של הטורניר על ידי התקשורת הסינית.

שלוש שנים אחר כך, אירחה סין את גביע העולם בכדורגל נשים שנערך בפעם הראשונה אי פעם. את שלב הבתים סיימה שוודיה במקום השני עם ארבע נקודות, והעפילה לרבע הגמר. ברבע הגמר גברו השוודיות 0-1 על סין משער של פיה סונדהאגה, אולם בחצי הגמר הן הפסידו 4-1 ליריבתן המושבעת - נורווגיה. בסופו של דבר, סיימה שוודיה במקום השלישי, לאחר שהביסה 0-4 את גרמניה. ליידיניה, שהייתה אחת משחקניות המפתח של הנבחרת בטורניר, נבחרה בסיום אותה שנה לכדורגלנית השנה בשוודיה. 

ב-1992 ולאחר 12 שנים, החליטה ליידיניה לעזוב את ג'יטקס ולעבור למאלמה. במהלך שנותיה בג'יטקס, היא זכתה בארבע אליפויות שוודיה ובשלושה גביעי מדינה. עם מאלמה היא זכתה בעוד שתי אליפויות נוספות, ב-1993 וב-1994.

במרץ 1995, הגיעו השוודית לגמר אליפות אירופה נגד גרמניה. ליידיניה, שפתחה בהרכב הראשון, הייתה לשחקנית המבוגרת ביותר אי פעם ששיחקה במסגרת האליפות (שיא שנשבר מאוחר יותר על ידי סנדרין סובריינד), אך לא הצליחה למנוע מהגרמניות לזכות בטורניר. מספר חודשים לאחר מכן, השתתפה ליידיניה בטורניר הבינלאומי האחרון בקריירה שלה - גביע העולם שנערך בשוודיה. את שלב הבתים סיימו השוודיות במקום השני עם שש נקודות, וברבע הגמר זכו לפגוש את סין כמו בגביע העולם שנערך ארבע שנים לפני כן. הפעם ידה של סין הייתה על העליונה, ושוודיה הודחה כבר ברבע הגמר. לאחר ההדחה, הודיעה ליידיניה על פרישתה מכדורגל.

בשנת 2006, חזרה ליידיניה לקבוצת נעוריה, גיף סונדסוואל, אך הפעם בתור מאמנת שוערים.

קישורים חיצוניים
----------------

* פרופיל, באתר Soccerdonna (בגרמנית)

הערות שוליים
------------

1. ↑  Spelarporträtt, באתר Svensk Damfotboll‏, 5 במאי 2012
2. ↑  , אוגוסט 2009
**ג'ייהאן** (בטורקית: **Ceyhan**) היא עיר בנפת אדנה במחוז הים התיכון שבדרום טורקיה, הקרויה על שמו של נהר בעל שם זהה. לפי אומדן רשמי משנת 2022 אוכלוסיית העיר מנתה 158,922 תושבים. לעיר חשיבות כלכלית, שכן היא משמשת כמרכז לוגיסטי למעבר סחורות במזרח התיכון, מרכז אסיה ורוסיה, להובלת נפט וגז טבעי.

היסטוריה
--------

ההיסטוריה הידועה של העיר היא מלפני 9000 שנה. במישור ג'ייהאן היו תרבויות חיתיות, אשוריות, פיניקיות, מצריות, הלניסטיות, איראניות, רומיות וביזנטיות.

בנוסף למדינות עתיקות כמו ארזווה, האזור נשלט על ידי אשור, בבל, פרס, אלכסנדר מוקדון, בית סלאוקוס, בית תלמי, האימפריה הרומית, האימפריה הביזנטית, בית אומיה, בית עבאס, שושלת טולון שושלת חמדן ושוב האימפריה הביזנטית.

לאחר קרב מנזיקרט בשנת 1071, הסלג'וקים כבשו לחלוטין את מישור ג'ייהאן ואדנה בשנת 1083. ג'ייהאן, שסופחה לממלכת קיליקיה הארמנית ב-1097, נפלה לידיהם של הממלוכים ממצרים במאה ה-14 וצורפה מאוחר יותר לנסיכות דולקדיר. אוכלוסייתה באותה תקופה הייתה 5,000 נפש. בין השנים 1353-1515, ג'ייהאן נותר תחת שלטונו של נסיכות רמזאן (בטורקית, Ramazanoğulları Beyliği'nın), אחת מהנסיכויות הבייליקיות באנטוליה, שהייתה קשורה לממלוכים,. הממלוכים והעות'מאנים נלחמו על אדמות אלו בין השנים 1485-1498. החל משנת 1515, עברו אדמות אדנה, יחד עם מישור ג'ייהאן, לניהול האימפריה העות'מאנית.

העיר נקראה ירסובת (Yarsuvat) במרשם הקרקרעות העות'מאני (1525). שמה שונה לחמידיה על שם עבדול חמיד השני ב-1896, לאחר מכן לאורפיה ב-1909 ולג'ייהאן ב-3 במאי 1929.

בין השנים 1833-1840, מישור ג'ייהאן החליף ידיים ועבר לאבראהים פאשא. איברהים פאשה עלה לקוניה בעזרת שבטים טורקמנים, ועזב את השלטון העות'מאני. בנוסף, רצה לפגוע בשבטים שנשארו נאמנים לשער הנשגב. ג'ייהאן שבה לשלטון עות'מאני ב-1841. ב-6 בינואר 1922 הפכה העיר לחלק מטורקיה.

כלכלה
-----

לעיר חשיבות רבה לכלכלה הטורקית, בשטחה ממוקם מסוף נפט הקולט נפט גולמי שמגיע משדות הנפט של אזרבייג'ן, עובר דרך הים הכספי וגאורגיה על גבי צינור הנפט באקו-טביליסי-ג'ייהאן, ומשם עובר למכליות נפט שנעות דרך הים התיכון ליעדן.

העיר משמשת כיעד גם לצינור הנפט הטרנס-אנטולי המוביל נפט גולמי מרוסיה ולצינור הנפט כירכוכ-ג'ייהאן המוביל נפט מעיראק. בעבר נשקלה האפשרות להקים את מסדרון התשתיות שיקשר את העיר ומקורות האנרגיה שלה לישראל.

ערים אחיות
----------

ג'ייהאן מקיימת קשרי ערים אחיות עם:

* אזרבייג'ןאזרבייג'ן סומגאיט, אזרבייג'ן

ראו גם
------

* מישור צ'וקורובה
* מלחמת טורקיה–צרפת

קישורים חיצוניים
----------------

ויקישיתוף מדיה וקבצים בנושא **ג'ייהאן** בוויקישיתוף
* 

* אתר האינטרנט הרשמי של ג'ייהאן
* ג'ייהאן, ברשת החברתית פייסבוק

* ג'ייהאן, ברשת החברתית אקס (טוויטר)

* ג'ייהאן, ברשת החברתית אינסטגרם

הערות שוליים
------------

1. ↑  Turkey: Administrative Division (Provinces and Districts) - Population Statistics, Charts and Map

|  |  |
| --- | --- |
| בקרת זהויות עריכת הנתון בוויקינתונים | 
* GND: 7586032-6
* VIAF: 243223990
* WorldCat (עם VIAF): 243223990

 |
אין תמונה חופשיתאין תמונה חופשית
**שמעון רייף** הוא רופא ישראלי, מנהל מחלקת ילדים בהדסה עין-כרם. מומחה עולמי ברפואת ילדים ובפרט בגסטרואנטרולוגיה של ילדים. הוא מכהן כפרופסור באוניברסיטה העברית בירושלים.

ביוגרפיה
--------

למד בישיבה התיכונית נתיב מאיר ולאחר מכן שירת בנח"ל המוצנח.

למד בבית הספר לרפואה בטכניון בחיפה, את ההתמחות ברפואת ילדים עשה בבית החולים לילדים 'דנה' שבמרכז הרפואי תל אביב.
את התמחותו בגסטרואנטרולוגיית ילדים עשה בבית החולים לילדים בעיר באפלו שבמדינת ניו יורק.

בשנת 1996 התמנה למנהל יחידת גסטרו ילדים בבית החולים דנה.

בשנת 2000 שהה כפרופסור אורח במחלקת הגסטרו ובמעבדה לחקר מחלות כבד בבית החולים האוניברסיטאי בצפל היל, מדינת צפון קרוליינה ועסק שם במחקר בפירוזיס כבדי, ולבסוף כתב שני מאמרים שפורסמו בכתב העת הרפואי הנחשב - JBC.

בשנת 2003 התמנה למנהל מחלקת הילדים בבית החולים הדסה.

בין השנים 2009–2011 ניהל את אגף הילדים בבית החולים דנה-דואק לילדים.

בנוסף לתפקידיו משמש כמזכיר החברה הישראלית לחקר הכבד. חבר בחברה הישראלית לפדיאטריה קלינית. חבר בוועדת הגסטרו.

וכן יו"ר איגוד האיגוד הישראלי לגסטרואנטרולוגיה ותזונת ילדים.

משמש גם כעורך המשנה של ה-journal of pediatric gastroeherology עיתון עולמי לענייני גסטרו.

כיום הוא משמש כחבר במספר ארגונים בינלאומיים בתחום הגסטרו ילדים.

בנוסף בעל מרפאה פרטית בעיר תל אביב.

פעילותו המחקרית
---------------

פרופ' רייף פרסם מעל 100 מאמרים בתחום רפואת ילדים גסטרו ילדים ומחלות כבד. מחקריו מתמקדים בתחום מחלות מעי דלקתיות, שלשולים, זיהום בהליקובקטר, אנדוסקופיות בילדים, בעיות בגדילה ותזונת ילדים.

מחקרו המעבדתי העיקרי מתמקד בפיברזיס כבדי. הוא חקר יחד עם מעבדתו של פרופ יואל קלוג באנטגוניסט ספציפי ל-RAS בשם FTS כמונע ואף מטפל בפיברוזיס כבדי.

בשנת שבתון במעבדה לחקר הכבד חבר לאיש מוביל בתחום הפיברוזיס, פרופ' ברנר מ- UNC NORTH CAROLINA, שם התמקד בפעילות של AKT ומתווכים נוספים ב SIGNAL TRUNSDUCTION PATHWAY בעיקר בתפקידם בפיברוזיס ועיכובם על ידי מעכבים כימיים או בטרנספקציות. כיום במעבדת המחקר שלו הוא ממשיך בחקר פיברוזיס כבדי.

בנוסף הוא חקר את הפעילות האנטי פיברוטית של ויטמין D .

משפחתו
------

נשוי לנעמי ואב לחמישה. מתגורר בירושלים ולפרקים בקרני שומרון, שם התגורר בקביעות למעלה משלושים שנה.

קישורים חיצוניים
----------------

* מתוך אתר הדסה (אורכב 27.08.2016 בארכיון Wayback Machine)
* ביוגרפיה מתוך פורטל הרפואה של ישראל
* האתר של פרופ' רייף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007367800805171
* VIAF: 53150940046826601272
* WorldCat: viaf-53150940046826601272

 |
**צפרדע הסרטנים** (שם מדעי: ***Fejervarya cancrivora***) היא מין של צפרדע ממשפחת הדיקרוגלוסיים שבקבוצה ניאובטרכיה, אשר חיה בטבע במקווי מים בדרום אסיה ודרום-מזרח אסיה בין טאיוואן, סין למדינת אודישה בהודו ועד הפיליפינים והיא הופצה בידי האדם גם לגואם שבהאוקיינוס השקט. זו מין הצפרדע היחידה בעולם היכולה לשרוד במים מליחים. הצפרדע תוארה למדע ב-1829.

תיאור
-----

צפרדע זו היא אחת מ-144 דו-חיים קיימים היכולה לשרוד טבילה במי ים ולשרוד, אם כי רק לעיתים קצרות. לרוב היא מצויה בבריכות בביצות מנגרובים או ביצות מלוחות וגם במים מתוקים. היא עושה את זה באמצעות ייצור שתנן מרוכז מאוד ומטבוליזם מיוחד בו ריכוז נתרן ושתנן דליל. הבוגרים יכולים לשרוד מליחות של 2.8% והראשנים אף במליחות של 3.9%.

זוהי צפרדע גדולה למדי בעלת גוונים חומים-ירוקים עם רגליים חומות בהירות. הזכרים מגיעים לאורך 60 מילימטרים והנקבות מגיעות לאורך 70–80 מילימטרים, כשהפרטים הגדולים ביותר מגיעים לאורך 120 מילימטרים. הצפרדעים בעלות חוטם דק ועיניים גדולות והם בעלי רגליים ארוכות וחזקות. הם פעילות במשך היום.

צפרדע זו ניזונה בעיקר מחרקים סמוך למים מתוקים. עם זאת בבריכות מנגרובים היא ניזונה בעיקר מסרטנאים שונים כמו סרטנים קצרי בטן, מה שנתן לה את שמה.

הצפרדע ניצודה למאכל ולעיתים מגודלת לחקלאות, בעיקר עבור אכילת רגלי צפרדע ברחבי דרום-מזרח אסיה ובייחוד באי ג'אווה. למרות הציד מצב שימורה הוא "ללא חשש", לפי הרשימה האדומה של IUCN.

ראו גם
------

* לימנונקטיס מקרודון - צפרדע קרובת משפחה

קישורים חיצוניים
----------------

ויקישיתוף מדיה וקבצים בנושא **צפרדע הסרטנים** בוויקישיתוף
* צפרדע הסרטנים, באתר ITIS (באנגלית)
* צפרדע הסרטנים, באתר NCBI (באנגלית)
* צפרדע הסרטנים, באתר Animal Diversity Web (באנגלית)
* צפרדע הסרטנים, באתר האנציקלופדיה של החיים (באנגלית)
* צפרדע הסרטנים, באתר GBIF (באנגלית)

הערות שוליים
------------

1. ↑  צפרדע הסרטנים באתר הרשימה האדומה של IUCN
**סולם יעקב** (באנגלית: **Jacob's Ladder**) הוא גרם מדרגות המוביל מג'יימסטאון, סנט הלנה, אל מבצר גבעת הסולם (Ladder Hill Fort) שבפרבר Half Tree Hollow בסנט הלנה. שמו נובע מהסיפור המקראי על סולם יעקב אשר מגיע לגן עדן. גרם המדרגות מוכר כבניין רשום בדרגה 1 בממלכה המאוחדת, והוא מונה כ-699 מדרגות.

היסטוריה
--------

סולם יעקב הוא שריד של מסילת רכבת מונעת-כבל (אנ') שנבנתה בג'יימסטאון בשנת 1829 על ידי חברת הרכבות של סנט הלנה, שתוכננה על ידי המהנדס המקומי ג'. ו. הור. המסילה נבנתה עבור שתי תחנות לצורכי העברת מסעות בין ג'יימסטאון לבין המבצר הישן שבמחוז הסמוך, Half Tree Hollow (אנ').

מסילות הרכבת נבנו מעצי אשוח מצופים ברזל, מונחים על אדני עץ שעוגנו אל תוך הסלע. שתי המסילות הופרדו על ידי גרם מדרגות להולכי רגל אשר מנה 700 מדרגות. זווית העלייה במדרגות נעה בין 39 ל-41 מעלות. הכוח המניע של המסילה סופק על ידי שלושה חמורים בחלק העליון של המסלול שסובבו כנן המחובר לקרונות באמצעות שרשרת ברזל וגלגלות. אורך המסילות היה כ-281.6 מטר.

בשנת 1871 הוחלט על ידי חיל ההנדסה המלכותי לסגור את המסילה ולפרקה בעקבות נזקי טרמיטים. מהמסילה נותר רק גרם המדרגות התלול, אשר נודע בשם "סולם יעקב" והפך לאטרקציה תיירותית. עבודות דרכים בשנים שלאחר מכן גרמו לכיסוי אחת המדרגות כך שנותרו 699 מדרגות. בשנת 2000 הותקנה תאורה בצידי המדרגות, וב-2006 עברו שיפוץ כולל. המבנה הוכרז כבניין רשום בדרגה 1 בממלכה המאוחדת. מדי שנה במהלך חגיגות "פסטיבל הריצה" בסנט הלנה, שמושך תיירים רבים מרחבי העולם, מנסים לשבור את שיא הריצה המהירה ביותר במעלה המדרגות. נכון לשנת 2016 השיא עומד על 5 דקות ו-16.78 שניות.

קישורים חיצוניים
----------------

ויקישיתוף מדיה וקבצים בנושא **סולם יעקב** בוויקישיתוף

הערות שוליים
------------

1. 1 2  Jacob’s Ladder, Saint helena island info
2. ↑  "Articles about the Ladder Hill incline in the Mechanics Magazine 1832 and 1834". *www.railwaysofthefarsouth.co.uk*. נבדק ב-27 בנובמבר 2016. `{{cite web}}`:  (עזרה)
3. ↑  Azéma, Michel. "(SH) St. Helena - Ladder Hill Railway (1829) - Funimag photoblog". *Funimag photoblog*. נבדק ב-27 בנובמבר 2016. `{{cite web}}`:  (עזרה)
**תחנת ויטבסק** (ברוסית: **Ви́тебский вокза́л**) היא תחנת רכבת בסנקט פטרבורג, רוסיה. בעבר הייתה ידועה בשם תחנת **סנקט פטרבורג-צארסקוסלסקי** והיא הייתה תחנת הרכבת הראשונה שנבנתה בפטרבורג ובאימפריה הרוסית כולה.

היסטוריה מוקדמת
---------------

התחנה, שנמצאת במעבר שדרת זגורודני ותעלת וובדנסקי שנעלמה כעת, נחנכה בנוכחות ניקולאי הראשון ב־30 באוקטובר 1837, כאשר הרכבת הרוסית הראשונה, ששמה היה **פרובורני**, יצאה מהרציף שלה למעון הקיסרי בצארסקויה סלו. ניתן לראות העתק של רכבת זו כמוצג קבוע בתחנה.

הבניין הראשון של תחנת פטרבורג (כפי שהייתה ידועה אז) נבנה מעץ באוגוסט ובספטמבר של אותה שנה לפי תכנון של קונסטנטין תון. מכיוון שהתברר שהוא קטן מדי, הוא נהרס תוך שתים עשרה שנה ומבנה גדול בהרבה הוקם בפיקוחו של תון בשנים 1849–1852. נעשו הרחבות נוספות בשנות 1870.

אדריכלות
--------

התחנה נעשתה יותר ויותר רעועה ועמוסה ככל שהמאה ה־19 נמשכה, עד שהתקבלה ההחלטה לקרוע את כל העניין ולהתחיל מחדש. הבנייה החלה בשנת 1901 ונמשכה שלוש שנים. סטניסלב ברזוזובסקי הוסיף לתחנה שתי קומות חדשות, חזית מצועצעת במגוון רחב של סגנונות היסטוריים, עם תבליטים דקורטיביים, עם מפרט יוגנדסטיל, חלונות בצורת חצי עיגול חריגה ושתי תכונות רגילות של תחנות רכבת מהמאה ה־19: כיפה בעלת מראה פסבדו-רנסאנס ומגדל שעון.

עם זאת, עיצובו של סימה מינאש (Минаш, Сима Исаакович (Si')) פנים אר-נובו מפואר שהפך את הבניין למקושט ביותר מבין תחנות הרכבת של פטרבורג. מינאש היה אחראי על גרם המדרגות, מבואה עם ויטראז'ים ואולמות מרווחים המתהדרים בסדרת לוחות מצוירים המתעדים את ההיסטוריה של הרכבת הראשונה ברוסיה. הקשתות המתנשאות של הבניין ומרחבי הזכוכית הראו את היכרותו של האדריכל עם טכניקות בנייה מתקדמות מהמערב.

בתחנת הרכבת ויטבסק, בניגוד למסופי רכבת אחרים, אין כיכר תחנה לפניה: חזיתה הראשית משקיפה אל פרוספקט זגורודני.

היסטוריה מודרנית
----------------

 פנים האר-נובו של התחנה.
בחריגה מהנוהג הרגיל בשנים הסובייטיות, תחנת ויטבסק שימרה את סככת הרכבות המוגבהת שלה, חמישה רציפים ומעליות המזוודות כמעט ללא פגע, מה שהפך אותה למיקום אידיאלי לצילומי העיבודים הסובייטים של אנה קארנינה, סיפורי שרלוק הולמס וקלאסיקות אחרות מהמאה ה־19.

מצד שני, פרטים ארכיטקטוניים רבים הוסרו מהחזית והאולמות במהלך שיפוצים סובייטים חסרי רגישות. רגע לפני חגיגות הרבע של שנת 2003, התחנה עברה שחזור מדוקדק של חלל הפנים המקורי ועיצוב יוגנדסטיל. מלבד ההעתק של הרכבת הרוסית הראשונה, תחנת ויטבסק כוללת ביתן נפרד עבור הצאר ומשפחתו ופסל חזה שיש של ניקולאי הראשון.

שירותי התחנה עוברים למרכז אירופה, למדינות הבלטיות, אוקראינה, בלארוס והפרברים הדרומיים של סנקט פטרבורג, כמו פושקין ופאבלובסק. התחנה מחוברת לתחנת פושקינסקאיה של הרכבת התחתית של סנקט פטרבורג.

ראו גם
------

* צארסקויה סלו
* פושקין, סנקט פטרבורג
* רכבת צארסקויה סלו

לקריאה נוספת
------------

* Богданов И.А. *Витебский вокзал Ц Царскосельская железная дорога*. // Новый журнал. 2002.

קישורים חיצוניים
----------------

ויקישיתוף מדיה וקבצים בנושא **תחנת ויטבסק** בוויקישיתוף
* מראה חוץ של תחנת ויטבסק
* מראה פנים של תחנת ויטבסק

הערות שוליים
------------

1. ↑  1
**מועד לכל חי** הוא ספר הלכה ומוסר לחודשי ומועדי השנה שכתב רבי חיים פאלאג'י הערוך לפי סדר מעגל השנה. החיבור הוא אחד מהספרים הבולטים העוסקים בהלכות המועדים בספרות ההלכה והמנהג הספרדית. הרב עובדיה יוסף כתב קונטרס הערות הלכתיות לספר, שנדפס בספרו יביע אומר.

שם הספר
-------

"ממילא רווחא למצוא טעם לקריאת ספר התורה הזה **מועד לכל חי** כי יען הבאתי אל תוכו דיני מועד וימים טובים אשר בזכותם זכינו לחיים, כי כן *לכל חי* הוא גימטריה לחיים כלומר מועד לחיים כי המועדים וימים טובים ניתנו לישראל לחיים טובים ולשלום" (מועד לכל חי, פתיחת הספר) עוד כותב החבי"ף כי גימטריה לחיים הנ"ל היא כי אם נותן אדם צדקה לכל חי בחגים ובמועדים זוכה לשמחה לשלום ולחיים. עוד טעם לקריאת הספר בשם זה היא שהגימטריה לחיים-כל חי מסמלת את הדינים והמוסר והאזהרות בענייני המועדים יזכו את הקורא לקנות הארה קדושה בשמחתו ולהחיות את נפשו. סיבה נוספת שמביא הרב היא שזהו ספרו ה18 (ח"י). סיבה חמישית לשם הספר מועד לכל חי הוא כי בגימטריה ירח, על שם הכתוב "עשה ירח למועדים", וכן על שם סבו ורבו של המחבר, רבי רפאל יוסף חזן, המכונה היר"ח.

מטרת הספר ומבנהו
----------------

הספר נועד להיות ספר דינים ומוסר המשולבים זה בזה, בדרכו של חלק מספרי החיד"א, כדי לקיים את משאלת סבו, הרב רפאל יוסף חזן:

> 
> וזכור אזכרנו לטובה ולברכה אידכר לן זכותיה דיוסף צדיקא גדול אדוננו הגאון מרן זקני כמהר"ר יוסף רפאל חזן ז"ל אור הירח, אשר בהיותי קטן עומד ומשמש לפניו, כה אמר אלי, כי בראותו גודל חכמת תורתו מהרב הגדול ומפורסם חיד"א ז"ל, אשר בספריו הקדושים כי רבים המה בגופי הלכות אמרות טהורות ודרושים נחמדים, איני מתקנא בו כי אם על ספריו הקטנים כמו "מורה באצבע" ו"לב דוד" וכדומה להם, שהוא מוסר ודינים שיד כל אדם שוה בו, אחד חכם ואחד תם קורין בו, והבעלי בתים ישאהו בחיקו והיתה עמו וקרא בו בלכתו בדרך בים וביבשה מה שלא בא מידי, והיה משבח בתהלותיו החיבורים הללו יותר ויותר מכל שאר החיבורים הנוראים, יען כי נמצאים בתוכם מוסר מלכים ודינים המדרכים לאדם ליראת ה' ולעבדו בלבב שלם, ועל הכל גודל שכר המזכה את הרבים, זיע"א, זה תוכן דבריו
> 
> 
> 
> — מועד לכל חי, פתיחת הספר
> 

הספר מסודר לפי חודשי ומועדי השנה, כשהסימן הראשון פותח את הלכות חודש ניסן, ראש החדשים המקראי, וממשיך כאשר כותרות הסימנים הם לפי חודשים והמועדים, ולעיתים המועד מתחלק לכמה סימנים שונים.

מהדורות
-------

יצא לראשונה בשאלוניקי בשנת ה'תרכ"א כספר כיס, בהתאם למטרת הספר - שאדם ישא אותו בחיקו תמיד. מספר של מהדורות צילום יצאו, וביניהם של חברת אהבת שלום יחד עם "הוועד להוצאת ספריו של הגר"ח פאלאג'י זלה"ה שע"י ר' אברהם אלטלף" בירושלים תשל"ו, ובהוצאת שיח ישראל בשנת תשמ"ה. בשנת התשנ"ח נסדר הספר מחדש באותיות מרובעות ויצא בבני ברק בהוצאת מקש, ובהוצאה חדשה ומוגהת נוספת בבני ברק התשע"ד ובירושלים תשע"ד, ומהדורה חדשה ומוערת ע"י ישיבת שובי נפשי בשנת ה'תשפ"ג.

ראו גם
------

* כף החיים (פאלאג'י)

לקריאה נוספת
------------

* מועד לכל חי, ירושלים ה'תשפ"ג, מבוא.

קישורים חיצוניים
----------------

| מיזמי קרן ויקימדיה |
| --- |
| ויקיטקסט טקסט בוויקיטקסט: **מועד לכל חי** |

* **מועד לכל חי**, בני ברק תשע"ד, באתר היברובוקס
* **מועד לכל חי**, שאלוניקי תרכ"א, באתר היברובוקס

הערות שוליים
------------

1. ↑  חלק ט' סימן פ"א
פירוש נוסף ערך זה עוסק בחוסר יכולת של השריר להשתחרר. אם התכוונתם לאספת העם באתונה ראו אקלסיה, אם התכוונתם לייצוג אומנותי של הכנסייה, ראו אקלזיה וסינגוגה.

אכלזיה
**אכלזיה** (באנגלית: **Achalasia**, מיוונית: a + khalasis - חוסר יכולת של השריר להשתחרר) היא מחלה נדירה של הוושט.

המחלה מאופיינת בקיומם של שני פגמים:

1. התכווצות (spasm) של הוושט, קרוב לסוגר התחתון שלו עם אי יכולת להרפיה ("טונוס מוגבר").
2. כשל בתנועה הפריסטלטית של הוושט, בשני השליש התחתונים של הוושט המורכבים משריר חלק בדופן.

הסיבה לפגמים אלו היא ירידה במספר תאי הגנגליון ונוכחות גופיפים ע"ש Lewy בתוך תאי הגנגליון הקיימים. כתוצאה מההתכווצות של החלק התחתון של הוושט, החלק האמצעי והעליון מורחבים מאוד והשכבה השרירית של מקטעים אלו היא מוגדלת (היפרטרופית).

חולים באכלזיה סובלים מקושי בבליעה (דיספגיה). עקב המזון שהצטבר והחיידקים המפרקים אותו יש ריח רע מהפה, ולעיתים הם סובלים מכאב. אצל חלק מחולים אלו מתפתחת דלקת סימפונות כתוצאה משאיפה של חלקיקי מזון. בנוסף, שיעור השכיחות של סרטן הוושט, בעיקר קרצינומה קשקשית (SCC), גבוה יותר בחולים אלו, כתוצאה מלחצים בגלל חוסר מעבר המזון, פגיעה חוזרת ודיספלזיה של התאים אשר עלולים לעבור התמרה סרטנית. עם הזמן יכולה להיווצר פיברוזיס של דופן הוושט, יחד עם דלקת והתכייבויות (יצירת כיבים).

מבחינה מיקרוסקופית, לא ניתן למצוא גנגליונים בין סיבי השריר של הוושט. הטיפול הרפואי הוא ניתוח או באמצעות בוטוליניום טוקסין אשר גורם להרפיה של הספינקטר (הסוגר) התחתון בוושט - הזרקות אלו מספקות הקלה בתסמינים למספר חודשים.

המחלה יכולה להיות ראשונית או נרכשת:

* מחלה ראשונית - הניוון נוצר מסיבה לא ידועה - לרוב מאובחן בגיל 9-8 שנים, אבחנה לפני גיל בית הספר אינה שכיחה.
* מחלה נרכשת - המחלה יכולה להיווצר כתוצאה מפגיעה בתאי עצב וגנגליונים. פגיעה בתאי עצב וגנגליונים יכולה להתרחש בגלל פרזיט - המחלה ע"ש chagas או chagas disease בדרום אמריקה, בגלל טראומה - למשל פגיעה בעצבי הצוואר, מחלת הפוליו, חולים בעמילואידוזיס, או חולי סוכרת.

קישורים חיצוניים
----------------

ויקישיתוף מדיה וקבצים בנושא **אכלזיה** בוויקישיתוף
* הערך "אכלזיה", באתר ויקירפואה

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000339636

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
ניתוח בעפעף העליון
**ניתוח עפעפיים** (באנגלית: **Blepharoplasty**) הוא ניתוח פלסטי לתיקון פגמים, עיוותים בעפעפיים ולשינוי אסתטי של אזור העיניים. עם הכריתה וההסרה, או מיקומם מחדש של רקמות עודפות, כגון עור ושומן, וחיזוק רקמות השריר והגידים המקבילות, הליך ניתוח העפעפיים פותר בעיות תפקודיות וקוסמטיות מסביב לאזור העין. ההליך נפוץ יותר בקרב נשים, שהיוו כ־85% מהליכי ניתוח העפעפיים בשנת 2014 בארצות הברית ו-88% מההליכים הללו בבריטניה. ניתוחי עפעפיים מבוצעים לרוב למטרות אסתטיות להרמת העפעף ויכולים להיות גם לסיבות תפקודיות כמו השבת התפקוד התקין של העפעפיים. במהלך הניתוח משתמשים בסילוק עודפי עור מהעפעפיים, החלקת שרירי העין הבסיסיים, הידוק המבנים התומכים וכריתת שומן עודף באזור בעין, על מנת לייצר מעבר אנטומי חלק מהעפעף התחתון ללחי.

הליך ניתוח העפעפיים בדרך כלל מתבצע באמצעות חתכים כירורגיים חיצוניים המתבצעים לאורך קמטי העור הטבעיים של העפעפיים העליונים והתחתונים ובכך מסתירים את צלקות הניתוח מהעין. ניתן לבצע את החתכים גם מהלחמית, המשטח הפנימי של העפעף התחתון. ניתוח עפעפיים נמשך בדרך כלל 1–3 שעות כדי להשלים. לאחר הניתוח, הנפיחות הראשונית והחבורות כתוצאה מהניתוח ייפוגו ויחלפו תוך שבועיים, התוצאות הסופיות והיציבות של תיקון ניתוח העפעפיים יתגלו לאחר מספר חודשים. לאחר ההליך, תפר מיוחד ממוקם ליד הפינה החיצונית של העפעף התחתון, שנמצא בתוך הרקמה. זה מאפשר לעפעף להתייצב ולהישאר קבוע במהלך תהליך הריפוי. התפר מומס לאחר ארבעה עד שישה שבועות של שימוש. המצב האנטומי של העפעפיים, איכות "הבלאי" של עור המטופל, ומצבם הכללי של הרקמות הסמוכות כתוצאה ממצבים אנטומיים של המטופל, משפיעים על התוצאות התפקודיות והאסתטיות. הסיבוכים הרפואיים של הניתוח מושפעים מתסמונת העין היבשה, רפיון עור ועיניים בולטות. במדינות רבות באסיה ניתוח עפעפיים כפול הוא הניתוח הפופולרי ביותר, במיוחד בקוריאה הדרומית. תלוי בשיטות, בניסיון הרופאים ובמורכבות הניתוח, ניתוח זה יכול לעלות בין כ-2,000 $ ל-4,000 דולר. ההליך מפורסם בייצור עפעפיים הנראים טבעיים לטווח הארוך. בגלל שכיחותה הרבה של הפעולה, זרים רבים בארצות הברית נוסעים מדי שנה לדרום קוריאה כדי לבצע את ניתוח העפעפיים.

קישורים חיצוניים
----------------

ויקישיתוף מדיה וקבצים בנושא **ניתוח עפעפיים** בוויקישיתוף
* ניתוח עפעפיים, באתר הכללית
* ניתוחי עפעפיים, באתר Medico

הערות שוליים
------------

1. ↑  "2014 Plastic Surgery Statistics Report" (PDF). American Society of Plastic Surgeons. p. 12. אורכב מ-המקור (PDF) ב-16 ביוני 2015. נבדק ב-31 במרץ 2016. `{{cite web}}`:  (עזרה)
2. ↑  Sedghi, Ami (3 בפברואר 2014). "UK cosmetic surgery statistics 2013: which are the most popular?". *The Guardian*. נבדק ב-31 במרץ 2016. `{{cite news}}`:  (עזרה)
3. ↑  "Eyelid Surgery NYC | Westchester NY Eyelid Surgery". *www.drberan.com* (באנגלית אמריקאית). נבדק ב-2018-09-06.
4. ↑  Ruth Holliday (באוגוסט 2017). "Trading Faces: The 'Korean Look' and Medical Nationalism in South Korean Cosmetic Surgery Tourism" (PDF). *Asia Pacific Viewpiont*. **58** (2): 190–202. doi:10.1111/apv.12154. `{{cite journal}}`:  (עזרה)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**ברווז הארטלוב** (שם מדעי: ***Pteronetta hartlaubii***) הוא עוף מים ממשפחת הברווזיים החי באפריקה שמדרום לסהרה. הוא קרוי על שם החוקר הגרמני גוסטב הארטלוב (1814-1900) ומהווה מין יחידי בסוגו.

צבעו של ברווז זה חום-ערמוני והצוואר, הראש והמקור שחורים. בקדמת המקור ישנה בליטה לבנה וקצה המקור לבן גם הוא. אורכו 56–58 ס"מ ומשקלו עד 800 גרם. 

בעבר ברווז זה נכלל בתת-משפחת Cairininae שבוטלה, והיום הוא משויך לתת-משפחת ברווזים מצויים. עם זאת הוא שונה ממיני הברווזים המוכרים כמו הברכייה. המין הקרוב ביותר אליו הוא אווז כחול-כנפיים שחי באתיופיה.

ברווז זה משתכשך במים ומחפש מזון על ידי ניעור של המקור במים. הוא חי באפריקה המערבית באזורים טרופיים מגינאה עד סיירה לאון, מזרחה עד ניגריה ודרום סודאן ודרומה עד גבון, רפובליקת קונגו והרפובליקה הדמוקרטית של קונגו. הברווז חי בביצות, בנהרות וביערות ואפילו בביצות מנגרובים. הוא חי ביחידות ומחפש חרקי מים, צמח מים וזרעים על פני המים או ביבשה. 
ברווז זה מצוי במספרים גדולים באזורי מחייתו ומצב השימור שלו הוא ללא חשש.

קישורים חיצוניים
----------------

ויקישיתוף מדיה וקבצים בנושא **ברווז הארטלוב** בוויקישיתוף
* ברווז הארטלוב, באתר ITIS (באנגלית)
* ברווז הארטלוב, באתר NCBI (באנגלית)
* ברווז הארטלוב, באתר האנציקלופדיה של החיים (באנגלית)
* ברווז הארטלוב, באתר GBIF (באנגלית)
* ברווז הארטלוב באתר הרשימה האדומה של IUCN

הערות שוליים
------------

1. ↑  ברווז הארטלוב באתר הרשימה האדומה של IUCN
התותח כיום
**מונס מג** (אנגלית: **Mons Meg**, "מג ממונס") הוא תותח ביניימי מסוג בומברד, המוצב כיום בטירת אדינבורו, סקוטלנד. למוצאו של התותח נקשרו אגדות רבות, אך ככל הנראה הוא נוצר בהוראתו של פיליפ השלישי, דוכס בורגונדיה בשנת 1449, ונשלח כמתנה 8 שנים מאוחר יותר לג'יימס השני, מלך סקוטלנד יחד עם ארטילריה נוספת.

התותח נבנה ונוסה לראשונה במונס, שברוזנות אנו (כיום בדרום בלגיה), ביוני 1449, ומכאן שמו. משקלו עומד על 6.6 טונות ואורכו 4.06 מטרים. אורך הקנה 2.8 מטרים וקוטרו 510 מ"מ. משקל כדורי התותח מגיע עד ל-175 ק"ג, והוא מסוגל לירות עד 8–10 פעמים ביום, בלא להיסדק מהחום. מ-1540 התותח לא שימש יותר כנשק, אלא רק למטרות טקסיות. ממיקומו בראש טירת אדינבורו, כדורי התותח יכולים להגיע עד למרחק של 3.2 קילומטר. בעת נישואי מרי, מלכת הסקוטים ירו מטחי כבוד בתותח זה.

ב-1680, בעת הגעתו של ג'יימס השני, מלך אנגליה (אז דוכס אלבני ויורק) הוכן התותח, על ידי תותחנים בריטיים למטח כבוד לכבוד הדוכס. אולם עקב טעינת התותח בכמות גדולה מידי של אבקת שרפה, התותח נסדק. סקוטים רבים מאמינים כי דבר זה נעשה בכוונה, מתוך קנאה בריטית, בגודלו של התותח - בה בשעה שלאנגליה לא היה אף תותח בסדר גודל שכזה. העובדה כי התותח לא ירה, הייתה בעיני רבים סימן למזל רע למלך העתידי.

שמו של התותח "מג", ייתכן ורומז לשמה של מרגרט מדנמרק, מלכת סקוטלנד, אך כינוי זה לתותח לא היה נפוץ בזמן השימוש בתותח.

הפעם האחרונה שתותח זה ירה הייתה בחגיגות השנה החדשה של 2010.

קישורים חיצוניים
----------------

ויקישיתוף מדיה וקבצים בנושא **מונס מג** בוויקישיתוף

הערות שוליים
------------

1. ↑  התותח באתר המבצר
2. ↑
**חמידה ג'נדובי** (בערבית: **حميدة جندوبي**; 1949 - 10 בספטמבר 1977) היה האיש האחרון שהוצא להורג בצרפת והאדם האחרון שהומא להורג בגיליוטינה. הוא היה מהגר תוניסאי שהורשע בעינוי ורצח של חברתו לשעבר, אליזבת בוקט, בגיל 21 במרסיי.

ביוגרפיה
--------

ג'נדובי נולד בתוניסיה בשנת 1949. ב-1968 ג'נדובי עבר לגור במרסיי ועבד כפועל אריזה. הוא נאלץ לעזוב את עבודתו ב-1971 לאחר תאונת עבודה בה איבד כשני שלישים מרגלו הימנית.
ב-1973 הוגשה תלונה כנגדו במשטרה על ידי אליזבת בוקט, בת 21, שהייתה מאהבתו. בתלונה הוא הואשם במאסר לא חוקי, התאכזרות וניסיון לסרסרות.

לאחר מעצרו ושחרורו ממעצר במהלך אביב 1973, ג'נדובי דרדר לזנות עוד שתי צעירות והיה הסרסור שלהן. ב-1974 הוא חטף את בוקט לביתו. שם, בנוכחות הצעירות, הכה ג'נדובי את בוקט, כיבה סיגריות בוערות על חזה ובאזור איברי המין שלה. מאוחר יותר, לקח אותה ברכב לפרבר של מרסיי וחנק אותה שם.

רק לאחר שגופתה של בוקט התגלתה על ידי שני ילדים במחסן, פנו הצעירות אל הרשויות.

לאחר הליך משפטי, ב-24 בפברואר 1977 הואשם ג'נדובי בבית המשפט באקס-אן-פרובאנס ברצח בעינויים, אונס ואלימות מתוכננים מראש. ההגנה העיקרית שלו הייתה שהוא הושפע מקטיעת הרגל שלו שש שנים קודם לכן; עורך דינו טען שקטיעת רגלו הובילה אותו להתקפים פתאומיים של אלכוהול ואלימות, שהפכו אותו לאיש שונה. ב-25 בפברואר הוא נידון למוות. ערעורו על גזר הדין נדחה ב-9 ביוני, ובבוקר של 10 בספטמבר 1977 הובא לידיעתו של ג'נדובי שהוא לא יקבל חנינה נשיאותית. זמן קצר לאחר מכן, ב-4:40 לפנות בוקר, הוא הוצא להורג בגיליוטינה. הוא היה האיש האחרון שהוצא להורג בצרפת.

בשנת 1981, בוטל עונש המוות בצרפת, כמו גם בשאר מדינות האיחוד האירופי.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb165437083 (data)
* ISNI: 0000 0000 4108 5013
* LCCN: n2008020686
* VIAF: 41310453
* WorldCat: lccn-n2008020686

 |
"ישו בין המורים" (1303-1305) פרסקו מאת ג'וטו בקפלת סקרובני.
**ישו בין המורים** או **מציאת ישו הנער בבית המקדש** (בלטינית: **Jesus in templo sedentem in medio doctorum**) הוא אירוע מחיי ישו הצעיר כפי שסופר ב"ברית החדשה". זהו מוטיב נפוץ באמנות של העולם הנוצרי המערבי.

לפי הבשורה על-פי לוקאס, בגיל 12 נלקח ישו לירושלים על ידי הוריו למטרת עלייה לרגל לרגל הפסח. לאחר העלייה לרגל חזרו מרים ויוסף לביתם במחשבה כי ישו חזר לביתם לפניהם. אולם, בהגיעם לשם גילו שהוא איננו. לאחר שלושה ימים נמצא ישו כשהוא יושב בבית המקדש בחברת חכמים ("המורים") ומנהל שיחה בה הפגין את ידענותו הגדולה:

> 
> וַיְהִי בִּהְיוֹתו בֶּן־שְׁתֵּים עֶשְׂרֵה שָׁנָה וַיַּעֲלוּ (יְרוּשָׁלַיִם) כְּמִשְׁפַּט הֶחָג׃ וַיִּמְלְאוּ הַיָּמִים וַיָּשׁוּבוּ וַיִּוָּתֵר הַנַּעַר יֵשׁוּעַ בִּירוּשָׁלַיִם וְהוֹרָיו לֹא יָדָעוּ׃ וַיֹּאמְרוּ עִם־חֶבֶל הָאֹרְחִים הוּא וַיֵּלְכוּ כְּדֶרֶךְ יוֹם וַיְבַקְשֻׁהוּ בֵּין הַקְּרוֹבִים וְהַמְיֻדָּעִים׃ וְלֹא מְצָאֻהוּ וַיָּשֻׁבוּ יְרוּשָׁלָיִם לְבַקְשׁוֹ׃ וַיְהִי מִקֵּץ שְׁלשֶׁת יָמִים וַיִּמְצָאֻהוּ בַּמִּקְדָּשׁ וְהוּא ישֵׁב בְּתוֹךְ הַמּוֹרִים וְשֹׁמֵעַ אֲלֵיהֶם וְשֹׁאֵל אֹתָם׃ וְכָל־הַשֹּׁמְעִים אֹתוֹ תָּמָהוּ עַל־שִׂכְלוֹ וְעַל־תְּשׁוּבֹתָיו׃ וַיְהִי כִּרְאוֹתָם אֹתוֹ וַיִּשְׁתּוֹמֲמוּ וַתֹּאמֶר אֵלָיו אִמּוֹ בְּנִי לָמָּה כָּכָה עָשִׂיתָ לָּנוּ הִנֵּה אָבִיךָ וְאָנֹכִי בְּעַצְּבַת־לֵב בִּקַּשְׁנוּךָ׃ וַיֹּאמֶר אֲלֵיהֶם לָמָּה זֶּה בִּקַּשְׁתֶּם אֹתִי הֲלֹא יְדַעְתֶּם כִּי אֶהְיֶה בַּאֲשֶׁר לְאָבִי׃ וְהֵם לֹא הֵבִינוּ אֶת־הַדָּבָר אֲשֶׁר דִבֶּר אֲלֵיהֶם׃
> 
> 
> 
> — הבשורה על-פי לוקאס, פרק ב', 51-42
> 

תיאור דומה מופיע בכתב היד החיצוני "הבשורה על פי תומאס".

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ישו בין הרופאים** |

| חייו, מותו, ותחייתו של ישו |
| --- |
| ילדותו | הבשורה למרים • הביקור • הולדת ישו • סגידת הרועים • שלושת האמגושים • הבריחה למצרים • טבח התמימים • ישו בין המורים |  |
| בגרותו | טבילת ישו • פיתויו של ישו • החתונה בקנה • הדרשה על ההר • הדרשה על המישור • השומרוני הטוב • ההשתנות |
| השבוע הקדוש | הכניסה לירושלים • הסעודה האחרונה • הייסורים בגן • מאסרו של ישו • חקירת ישו בידי הסנהדרין • משפטו של ישו בפני פונטיוס פילאטוס • צליבת ישו |
| תחייתו | קבורת ישו • תחיית ישו • נס הדגים השני וההבטחה לפטרוס • הפגישה באמאוס • העלייה השמיימה • הביאה השנייה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293461105171
* BnF: cb165002650 (data)
* LCCN: sh85070129

 |
**שֵׁשׁ-רַגְלִים** או **בעלי שש-רגלים** (שם מדעי: Hexapoda) היא תת-מערכה המכילה את המספר הגדול ביותר של פרוקי-רגליים (בחישוב לפי מספר מינים). תת-המערכה מחולקת לשניים: מחלקת החרקים הידועה, וזנבאים (Entognatha) המכילה שלוש סדרות קטנות הרבה יותר של פרוקי-רגליים חסרי כנפיים: קפזנביים (Collembola), קדם-זנבאים (Protura) ודוזנבאים (Diplura). שש-רגלים קרויים על שם התכונה המבחינה אותם יותר מכל: חזה מגודל שממנו צומחים שלושה זוגות של רגליים. לרוב פרוקי-הרגליים האחרים יותר משלושה זוגות רגליים.

מורפולוגיה
----------

שש-רגלים הם בעלי גוף המחולק לראש קדמי, חזה וגחון אחורי. הראש מורכב מחלק דמוי בלוט, הנושא בדרך כלל עיניים, ולאחריו שישה מקטעים מחוברים היטב, הנושאים את התוספות הבאות:

* מקטע ראשון - ללא תוספת
* מקטע שני - מחושים (לא נמצא בקדם-זנבאים)
* מקטע שלישי - ללא תוספת
* מקטע רביעי - לסת תחתונה (לריסוק)
* מקטע חמישי - לסת עליונה (ללעיסה)
* מקטע שישי - שפה תחתונה

הפה נמצא בין המקטע הרביעי לחמישי, ומכוסה בבליטה מהשישית, הקרויה Labium. בחרקים אמיתיים, חלקי הפה חשופים, ובשאר הקבוצות הם חבויים. איברים דומים ניתן למצוא בראשי הסרטנאים ומרבי הרגל, אך לאלו יש מחושים משניים.

חזה מורכב משלושה מקטעים, שלכל אחד מהם זוג רגליים. באופן המאפיין פרוקי רגליים המותאמים לחיים ביבשה, לכל רגל יש חלק אחד בלבד המותאם להליכה, ומורכב מחמישה מקטעים, ללא ענפי הזימים שניתן למצוא אצל חלק מפרוקי הרגליים. אצל רוב החרקים המקטעים השני והשלישי של בית החזה תומכים גם בכנפיים. יש הסוברים שאלו הומולוגיות לזימים של הסרטנאים, או שהתפתחו מהמקטעים עצמם.

הגחון מורכב מאחד עשר מקטעים אצל כל החרקים האמיתיים, אך אצל הקדם-זנבאים קיימים שנים עשר ואצל הקפזנביים רק ארבעה עד שישה. בגחון יש איברים מועטים, בדרך כלל רק איברי מין ולעיתים גם איברי חישה על המקטע האחרון.

קשרי תת-המערכה
--------------

באופן מסורתי, תת-המערכת מרבי-רגל נחשבה לקרובה ביותר לשש-רגלים, עקב דמיון צורני, ושתי הקבוצות סווגו לתת-מערכה בשם "Uniramia". מחקרים עדכניים הציבו סימני שאלה על חלוקה זו, ונראה שקרוביהם המידיים הם הסרטנאים דווקא. שש-רגלים שאינם חרקים נחשבו לעיתים כקו אבולוציוני יחיד, שנקרא מחלקת הזנבאים (Entognatha), ולעיתים כמספר קווים עם מערכות יחסים שונות עם מחלקת החרקים. הדוזנבאים במיוחד עשויים להיות קרובים יותר לחרקים משאר השותפים לתת-המערכה. קיימות גם ראיות לכך שבני תת-המערכה אינם חולקים מוצא משותף, ובפרט - שהקפזנביים אינם שייכים לקבוצה.

ניתוח מולקולרי מצביע על כך שהקבוצה התפצלה מקבוצת-האחות Anostraca בתקופת הסילור, לפני כ-440 מיליון שנה - במקביל להופעת הצמחים הווסקולריים.

קישורים חיצוניים
----------------

ויקישיתוף מדיה וקבצים בנושא **שש-רגלים** בוויקישיתוף
* שש-רגלים, באתר ITIS (באנגלית)
* שש-רגלים, באתר NCBI (באנגלית)
* שש-רגלים, באתר Animal Diversity Web (באנגלית)
* שש-רגלים, באתר האנציקלופדיה של החיים (באנגלית)

הערות שוליים
------------

1. ↑  שֵׁשׁ-רַגְלִים במילון בעלי חיים: סדרות החרקים (תשע"ח), 2018, באתר האקדמיה ללשון העברית
2. ↑  Giribet, G. Edgecombe, G.D. and Wheeler, W.C. (2001). "Arthropod phylogeny based on eight molecular loci and morphology". Nature 413: 157-161.
3. ↑  Gaunt, M.W.; Miles, M.A. (2002-05-01). "An Insect Molecular Clock Dates the Origin of the Insects and Accords with Palaeontological and Biogeographic Landmarks". Molecular Biology and Evolution 19: 748-761

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph678110

 |
ה**נובל M14** (באנגלית: **Noble M14**) הוא רכב שיוצר על ידי חברת "Noble Automotive" והוצג לראשונה בשנת 2004 בתערוכת הרכב הבריטית הבינלאומית.

מבנה
----

לרכב מנוע 3 ליטר V6 עם 6 מהירויות ידני ושני מגדשי טורבו, והוא מייצר 400 כוחות סוס.

לרכב יחס כח-משקל של 363 כוחות סוס לטון. הוא מאיץ ל-97 קמ"ש תוך 4.3 שניות, עם מהירות מרבית של 306 קמ"ש.

היסטוריה
--------

הרכב היה אמור להתחרות בפורשה 911 ובפרארי F430, ולעלות 75,000 ליש"ט, אך לאחר תצוגות הבכורה שלה החליט מעצב הרכב, לי נובל, כי התמורה שלה אינה שווה את המחיר שהיא עולה משום שהרכב אינו מתקדם מספיק ביחס למה שהוא מסוגל, והחליט שלא להוציא את הרכב למכירה, אלא להתקדם לייצר את ה"נובל M15".

עם זאת, ה"נובל M14" הופיעה בכל זאת במספר משחקי וידאו, ביניהם "Test Drive Unlimited", "Burnout Revenge" ו"Project Gotham Racing 3".

קישורים חיצוניים
----------------

ויקישיתוף מדיה וקבצים בנושא **נובל M14** בוויקישיתוף

הערות שוליים
------------

1. ↑  Simona, Noble M14, Supercars.net, ‏30 בנובמבר 2005
2. ↑  Noble 2005 M14, www.topspeed.com
3. ↑  Noble M14 in video games, www.igcd.net
**ביצית שדופה** (באנגלית: Blighted ovum) הוא סוג של היריון בו למרות התפתחות שק היריון, לא מתפתח עובר או שהוא נספג ברחם בשלב מאוד מוקדם של ההתפתחות. היריון זה מסתיים בהכרח בהפלה טבעית.

בהיריון תקין, ניתן להבחין באמצעות בדיקת אולטרה סאונד להיריון, בשק היריון לאחר כ-5 שבועות ובעובר, לאחר כ-6 שבועות מעת הווסת האחרונה. במצב של ביצית שדופה, ניתן יהיה לראות באותן נקודות זמן שק היריון, אך ללא שק חלמון וללא עובר. בשלב מוקדם, כאשר שק ההיריון קטן מדי, לא ניתן להבחין האם מתפתחים בו שק חלמון ועובר. לכן, אבחון ודאי של ביצית שדופה יכול להיעשות רק לאחר ששק ההיריון מגיע לגודל כזה שניתן לראות בבירור שהוא ריק.
כיוון שבדרך כלל ההורמון hCG ממשיך להיות מופרש גם במצב של ביצית שדופה, השליה ושק היריון ממשיכים להתפתח ללא עובר. כיוון שהורמון זה מהווה אינדיקציה לקיום היריון בשלביו הראשונים, עלייתו עלולה להטעות נשים שסבורות שההיריון תקין.

לעיתים הגוף אינו פולט את שק ההיריון בעצמו (מצב שמכונה "הפלה נדחית") ויש לבצע הפלה תרופתית או גרידה, אך ללא צורך באישור וועדה להפסקת הריון, אלא באישור רופא בלבד.

הגורמים לאי התפתחות עובר לא תמיד יכולים להיות מאובחנים בצורה מדויקת בזמן ההפלה, אך הם זהים לשאר הגורמים להפלות טבעיות בשליש הראשון של ההיריון. למעלה ממחצית המקרים משויכים לבעיות כרומוזומליות של העובר וגורמים נוספים הם אנטומיים, כגון הפרעות במבנה הרחם, זיהומיים, הורמונליים, קרישיות מוגברת או עישון ושתיית אלכוהול וקפה בכמויות גדולות. במקרים של הפלות חוזרות, מופנות נשים למרפאת הפלות חוזרות בקופות החולים, שם מנסים לבדוק האם יש קשר בין ההפלות, ואם כן, מה הוא הגורם לכך.

הערות שוליים
------------

1. ↑  על פי מונחי האקדמיה
2. ↑  מידע בדף היחידה להפלות חוזרות בבית החולים שיבא
3. ↑  פרופ' ברי קפלן‏, איך נראית ומרגישה הפלה טבעית?, באתר וואלה!‏
4. ↑  הפלה טבעית באתר בית החולים שיבא
**דימיטריס חַדְזִיס** (וכן חאג'יס, ביוונית: Δημήτρης Χατζής; ‏13 בנובמבר 1913 – 20 ביולי 1981) היה סופר יווני.

חייו
----

חַדְזִיס נולד בעיר יאנינה שבצפון־מערב יוון וחי בה את רוב שנות ילדותו.

לאחר חמש שנים שבילה באתונה (1925-1930) חזר לעיר הולדתו וקיבל על עצמו עריכת מקומון. לימודי המשפטים שלו באוניברסיטת אתונה נקטעו מחמת קשיים כלכליים, ושנה אחרי הצטרפותו למפלגה הקומוניסטית (1935) נעצר והוגלה למשך חודשים אחדים לאי פולגנדרוס. בין 1941 לבין 1944 נטל חלק במחתרת שפעלה נגד הכיבוש הנאצי, ובשנים 1948 ו־1949 השתתף במלחמת האזרחים ביוון לצד כוחות השמאל ששאפו לכונן במדינה דמוקרטיה עממית.

בין השנים 1949 ו־1974 חי חדזיס כגולה פוליטי ברומניה, בגרמניה המזרחית, בצרפת ובהונגריה ועסק בלימודי ביזנט, בכתיבת דוקטורט ובהוראת ספרות יוונית.

עם שוב הדמוקרטיה ליוון חזר למולדתו, ובמשך זמן־מה לימד תרבות יוונית באוניברסיטת פּטרס. בשנות חייו האחרונות ייסד וערך את כתב־העת "המנסרה", שהציג לקהל הקוראים היווני טקסטים ממיטב הספרות העולמית בת־זמנו.

חדזיס מת בשנת 1981.

יצירתו הספרותית
---------------

יצירתו הספרותית מסתכמת בארבעה ספרים שכתב במהלך ארבעת עשורי חייו האחרונים:
הרומן "האש" (1946), קובצי הסיפורים "סופה של עירנו הקטנה" (1953) ו"חסרי־ישע" (1966) והרומן "הספר הכפול" (1976).

הקובץ "סופה של עירנו הקטנה" ראה אור בעברית בתרגום יעקב שיבי בהוצאת כרטא בשנת 2003.

קישורים חיצוניים
----------------

* תיאור יצירות של דימיטריס חדזיס
* תיאור קורות חייו ויצירות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308050505171
* BnF: cb121455857 (data)
* GND: 124534880
* ISNI: 0000 0001 3899 3210
* LCCN: n82040920
* NKC: ola20231184373
* NLA: 35822266
* NLG: 34359
* NTA: 070030421
* RERO: 02-A000077859
* SUDOC: 029935857
* Trove: 1103282
* VIAF: 195418325
* WorldCat: lccn-n82040920

 |
**לאסלו באנוצי** (בהונגרית**: Bánóczi László,** בודפשט, 23 בנובמבר 1884 – בודפשט, 12 ביוני 1945) היה במאי, מחזאי, סופר, מתרגם ספרותי יהודי-הונגרי.

קריירה
------

המצבה על קברו בבית הקברות היהודי ברחוב קוזמה בבודפשט
באנוצי למד משפטים בבודפשט, ואחר כך למד אסתטיקה ופילוסופיה בברלין ובלייפציג. הוא הצטרף לתנועת העבודה ההונגרית בשנת 1904 והנחה את מדיניות התרבות של המפלגה הסוציאל-דמוקרטית. בשנת 1904 היה ממקימי אגודת תאליה (אגודת תיאטרון ספרותית), ובהמשך ניהל אותה בין השנים 1904 לבין 1908 וכן שימש בה גם במאי. בין השנים 1908 לבין 1920 עבד בלשכת העבודה הלאומית של הונגריה ובשנים 1918 עד 1921 היה מנהל הפדרציה הלאומית של שטפאניה. הוא הצטרף לתיאטרון הקומדיה של בודפשט בשנת 1921, שם עבד כבמאי. משנת 1924 היה מנהל התיאטרון ההונגרי, ובשנת 1925 עבד גם כבמאי בתיאטרון מרכז העיר שהיה התיאטרון של ארתור בארדוש ההונגרי-יהודי והוא בעל חשיבות בהיסטורית התיאטרון ההונגרי. בארדוש ניהל אותו ללא הפרעה כמעט במשך שלושה עשורים, כמעט עד שהולאם בשנת 1949. בשנת 1951 שונה שמו ל"תיאטרון יוז'ף קטונה" והוא פועל עד היום בבודפשט). בשנת 1924 עבד כמחזאי בכמה תיאטראות. בשנת 1934 נבחר לנשיא ולמנהל העסקים של "תאליה החדשה", ואחר כך בגלל החוקים האנטי-יהודיים המפלים (החוק היהודי הראשון, השני והשלישי) ניהל והוביל בין 1940 לבין 1944 את הפעילות האמנותית של אומיקה - ההתאחדות הלאומית היהודית-הונגרית לחינוך (OMIKE), שיצרה מקומות עבודה עבור 440 אמנים יהודים נרדפים בתיאטרון גולדמארק בבודפשט.

באנוצי תרגם את "האחים" של גתה (1904) ואת "הטנור" של פרנק ודקינד ((בנימין פרנקלין ודקינד (24 ביולי 1864 - 9 במרץ 1918) היה מחזאי גרמני אשר נמנה עם אבות האקספרסיוניזם)). בנוצי פרסם מאמרים בנושא דרמטורגיה, ספרות, מדיניות חברתית, בריאות ציבורית וכלכלה.

מחזות חשובים שביים
------------------

* Ibsen: Kísértetek
* Hauptmann: Henschel fuvaros
* Shaw: Szent Johanna
* Kaiser: Az elcserélt gyermek
* Pirandello: Az ember, az állat és az erény
* איבסן: רוחות רפאים
* האופטמן: הונשל משא
* שו: סנט ג'והנה
* קייזר: הילד שהוחלף
* פירנדלו: אדם, חיה וסגולה

ספרו
----

* שייקספיר על במת היום (בודפשט, 1910)

לקריאה נוספת
------------

* *Magyar életrajzi lexikon IV: 1978–1991 (A–Z).* Főszerk. Kenyeres Ágnes. Budapest: Akadémiai. 1994. מסת"ב 963-05-6422-X
* *לקסיקון הונגרי לאומנות הבמה Magyar színházművészeti lexikon.* Főszerk. Székely György. Budapest: Akadémiai. 1994. מסת"ב 963-05-6635-4
* לאסלו באנוצי בקטלוג מוזיאון פטפי

קישורים חיצוניים
----------------

ויקישיתוף מדיה וקבצים בנושא **לאסלו באנוצי** בוויקישיתוף
* לקסיקון ביוגרפי הונגרי-לאסלו באנוצי
**איתן רף** (נולד ב-31 באוגוסט 1941) הוא החשב הכללי לשעבר ויושב ראש הדירקטוריון של בנק לאומי לשעבר.

ביוגרפיה
--------

רף סיים תואר ראשון בכלכלה ומדע המדינה באוניברסיטה העברית בירושלים בשנת 1965 ובשנת 1967 סיים תואר שני במנהל עסקים. הוא החל לעבוד במשרד האוצר בשנת 1970 כחשב עסקות מטבע חוץ. לאחר שניהל את המחלקה לעסקות מטבע חוץ, מונה בשנת 1974 ליועץ כלכלי בשגרירות ישראל בוושינגטון. בתפקידו זה עסק בבקשות הסיוע הכלכלי של ישראל מארצות הברית, בבקשת מילוות מקרן המטבע הבינלאומית ומהבנק העולמי ותיאום תוכנית חירום לאספקת דלק לישראל. באוגוסט 1979 מונה לחשב הכללי. רף מונה לתפקיד החשב הכללי בשלהי כהונתו של שמחה ארליך. הוא כיהן תחת יגאל הורוביץ ומנכ"לו יעקב נאמן ויישם את מדיניות ה"אין לי" של הורוביץ, במטרה לצמצם את הדפסת הכסף. לצורך כך הוא העמיק את הבקרה של החשב הכללי על משרדי הממשלה האחרים, תוך קביעת תקרות הוצאה חודשיות לכל משרד והקפאת הוצאות גדולות. כן לווה כספים מהבנקים כדי לצמצם את הדפסות הכסף. כחשב כללי הוא גם המשיך לעסוק בבקשות סיוע מארצות הברית. רף המשיך לכהן בתפקיד תחת יורם ארידור, אז נחשב לאיש החזק במשרד, לאחר המנכ"ל.

במאי 1983 עזב רף את תפקיד החשב הכללי והתמקד בתפקידו כיו"ר פז, שהייתה חברה ממשלתית. בתפקידו זה התנגד לרפורמה במשק הדלק שהוביל משה שחל, ובעקבות זאת לא חודשה כהונתו בחברת פז ובשנת 1987 עבר רף לעבוד עבור האחים מאיר.

בשנת 1995 החל לכהן כיו"ר מועצת המנהלים של בנק לאומי, תפקיד בו כיהן עד 2010. בדצמבר 2014 חתם בנק לאומי על הסכם כופר בסכום עתק מול רשויות המס בארצות הברית על כך שסייע לאזרחים אמריקאים להעלים מיסים. בספטמבר 2016 אושר הסדר פשרה שבו חויב איתן רף, יחד עם מנכ"לית הבנק גליה מאור וראש החטיבה הבינלאומית צבי איצקוביץ' להחזיר חלק מהבונוסים שקיבלו בסכום של 5.1 מיליון ש"ח.

לאחר מכן מונה ליועץ במורגן סטנלי ודירקטור בחברה לישראל ובאפריקה ישראל להשקעות.

רף מכהן בוועד המנהל של מרכז מציל"ה ושל אחריי!, ובדירקטוריון של קרן אלרוב מיסודו של אלפרד אקירוב.

רף הוא אביהם של הבמאי גידי רף ("חטופים") ושל הצלמת אורית רף.

קישורים חיצוניים
----------------

ויקישיתוף מדיה וקבצים בנושא **איתן רף** בוויקישיתוף
* איתן רף, אתר מציל"ה
* שלומית לן, ‏איתן רף במסר לקולגה: "אלי יונס, תפסיק להתבכיין", באתר גלובס

הערות שוליים
------------

1. ↑  מינויים חדשים במשרד האוצר, מעריב, 23 בנובמבר 1970
2. ↑  שמואל שגב, פיחות הל"י התקבל בברכה בארה"ב, מעריב, 10 בנובמבר 1974
3. ↑  איתן רף - חשב כללי באוצר, דבר, 13 באוגוסט 1979
4. ↑  האנשים החזקים באוצר, דבר, 31 באוגוסט 1981
5. ↑  יוסף פריאל, הייג מבין את צרכי ישראל לסיוע - אבל ... דבר, 27 בספטמבר 1981
6. ↑  רה ארגון באגף החשב הכללי, מעריב, 3 במאי 1983
7. ↑  רזי גוטרמן, אריה שר - מועמד לחשב כללי באוצר, מעריב, 21 בדצמבר 1982
8. ↑  עודד שורר, איתן רף: לרפורמה של שחל - אין שחר, מעריב, 14 באוגוסט 1987
9. ↑  דוד ליפקין, איתן רף לעסקי האחים מאיר, מעריב, 2 בפברואר 1986
10. ↑  יהודה שרוני, אחרי 15 שנה, איתן רף סוגר קדנציה - ומגלה מה הוא באמת חושב, באתר nrg‏, 15 ביולי 2010
11. ↑  אתר למנויים בלבד מיכאל רוכוורגר, סוף לפרשת חקירות המס של לאומי בארה"ב: גליה מאור ואיתן רף יחזירו בונוסים, באתר TheMarker‏, 14 בספטמבר 2016
**ג'ורג' טרנר** (באנגלית: **George Turner**;‏ 2 באפריל 1841 – 29 במרץ 1910) היה אמן נוף בריטי.

חיים ועבודה
-----------

טרנר נולד בקרומפורד, דרבישייר באנגליה, אך לאחר מכן עבר לדרבי עם משפחתו. הוא גילה כישרון מוקדם למוזיקה ולאמנות - בעידוד אביו תומאס טרנר, שאף על פי שהיה חייט במקצועו היה גם חובב אמנות. טרנר היה במידה רבה אוטודידקט והמשיך להיות צייר ומורה מקצועי לאמנות.

טרנר חי בדרבישייר כל חייו. בשנת 1865 הוא התחתן עם אלייזה לאקין (1837–1900), הפך לאיכר במשרה חלקית וגידל ארבעה ילדים בחווה בבארו על טרנט. היו לו מספר תלמידים מצליחים כולל דייוויד פיין ולואי בוסוורת' הרט.

לאחר מותה של אלייזה בשנת 1900, הוא עבר לקירק אירטון ומאוחר יותר נישא לעמיתה האמנית קייט סטיבנס סמית' (1871–1964) הוא נפטר בשנת 1910. בנו ויליאם לאקין טרנר (1867–1936) הפך גם הוא לצייר נוף בצבעי שמן.

טרנר עבד בשמנים וצייר סצנות בעיקר של מולדתו דרבישייר, והותיר אחריו מורשת חשובה של מאות תמונות המתארות את האזור הכפרי האנגלי לפני הופעת המיכון, המכונית וההתרחבות העירונית. עבודותיו הוצגו בנוטינגהאם ובברמינגהם.

טרנר כיהן בוועדת האמנות של הגלריה לאמנות דרבי והציורים שלו ושל בנו כלולים באוסף העיר.

לטרנר יש 22 ציורים באוספים לאומיים בבריטניה.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **ג'ורג' טרנר** בוויקישיתוף

הערות שוליים
------------

1. ↑  Long, Frederick J. George Turner the Derbyshire Artist, 1841-1910 (1995)
2. ↑  "George Turner, British (1843-1910)". Langham Gallery
3. ↑  "William Lakin Turner". Archived from the original on 3 March 2012
4. ↑  "George Turner". Burlington Art. Archived from the original on 17 April 2010

|  |  |
| --- | --- |
| בקרת זהויות עריכת הנתון בוויקינתונים | 
* RKD: 78508
* SNAC: w6hh9p7g
* TePapa: 2283
* ULAN: 500024064
* VIAF: 95829661
* WorldCat: viaf-95829661

 |